I denne sæson udgør spillere fra Himmerland knap en femtedel af hele 1. divisionstruppen i Hobro IK.

Der lyder lidt flere nordjyske og himmerlandske gloser på træningsbanen i Hobro, når byens 1. divisionshold går på banen. Der er nemlig ikke kun en eller to med rødder i det himmerlandske på holdkortet – nej hele fire spillere er i denne sæson en del af førsteholdstruppen i Hobro IK. De kommer fra Hvilsom, Mariager, Hadsund og Aars og har alle fire fået flere minutter i 1. division for Hobro. - Det er utrolig fedt. Nu har jeg fulgt klubben, siden jeg var helt lille, og det er fedt, at det endelig er min tur til at løbe rundt derinde, siger Frederik Dietz, der kommer fra Hvilsom og normalt spiller i midterforsvaret som en af tre. Aldrig sket før - Det er superstort. Da jeg var yngre, var det jo noget, jeg drømte om, siger Mads Freundlich, der er vokset på i Aars og senest lavede et mål, da FCK var forbi DS Arena i pokalturneringen. 1. divisionsklubben har aldrig før haft så mange himmerlændinge på holdkortet i nogle af de sæsoner, holdet har spillet i de to bedste danske rækker. De seneste 11 år har holdet været en del af enten superligaen eller 1. division, og end ikke det kendte hold, der rykkede op i Superligaen kunne præstere så mange lokale som nu. - Nu når jeg så vælger de spillere, som jeg synes er bedst, at der så er et lokalt islæt, så glædes vi over det, fordi det er en retning klubben gerne vil gå, siger Martin Thomsen, der er cheftræner for Hobro IK og i øvrigt selv stammer fra Hobro. - Kæmper for logoet I denne sæson har de lokale spillere ikke blot været et navn på holdkortet blandt mange. I alle sæsonens kampe har mindst en af de fire lokale været i startopstillingen. - Det giver bare et eller andet, at vi kommer her fra Mariagerfjord og spiller på hold sammen, siger Oliver Overgaard, der huserer på wingbacken for Hobro IK og er vokset op i Hadsund. - Mange af drengene kender jeg, fra da jeg var yngre og har kendt dem i mange år, så det er superfedt, siger Hobro IK’s angriber Laurs Skjellerup, der sparkede til sine første fodbolde i Mariager. Lige nu kæmper Hobro for at undgå nedrykning til 2. division, og der kan de lokale spillere give noget ekstra. - Det betyder meget for mig i hvert fald. Jeg kæmper 100 procent for logoet altid og gør mit bedste for at føre den her klub videre, siger Frederik Dietz. Flere kan være på vej Men det er ikke kun på banen, at de himmerlandske kræfter har betydning, for de er også vigtige for klubben uden for kridtstregerne. - Vores sponsormand, der tager rundt til sponsorerne, det er lettere for ham, tror jeg, at det er kendte ansigter, der render rundt herinde, siger Martin Thomsen. Nu er rekorden altså fire lokale spillere i førsteholdstruppen, men den kan meget vel blive slået allerede i denne sæson for flere nye lokale står på spring og træner allerede med førsteholdstruppen.